Só lyk staat se ekonomieplan
Onderwerp: Só lyk staat se ekonomieplan Fri Feb 19, 2010 2:04 pm
2010/02/19 08:42:00 AM Jean-Marie de Waal
Die tekort is die kern
Werkvooruitsigte lyk donker
Gordhan gee miljarde vir sukkel-nywerhede
Johannesburg. - Byna 2,5 miljoen werkgeleenthede oor die volgende dekade en ’n herskikking van die Suid-Afrikaanse ekonomie van ’n verbruikersgedrewe een na ’n vervaardigingsgedrewe ekonomie.
Dít is die doelwitte van die nuwe nywerheidbeleidsaksieplan (IPAP2) wat dr. Rob Davies, minister van handel en nywerheid, gister in die parlement bekend gemaak het.
Dié plan, wat in April begin, het ook ten doel om ’n beduidende verskil aan die handel- en betalingsbalans te maak, wat beskou word as ’n bedreiging vir die volhoubaarheid van die kapitaaluitbreidingsprogram wat tot op hede nie optimaal gefinansier is nie. (Lees die kassie oor die Nywerheidsontwikkelingskorporasie of NOK.)
Die ministers in die ekonomiese groepering van staatsdepartemente sal elke ses maande terugvoering oor die vordering met die plan aan die kabinet gee.
IPAP2 fokus sterk op plaaslike vervaardiging met die doel om uitvoer te diversifiseer en te laat groei op gebiede soos kapitaaltoerusting, voertuigonderdele en landbouverwerking.
Dié ambisieuse plan kom egter te midde van enorme strukturele uitdagings in die plaaslike ekonomie.
Vergeleke met sy handelsvennote is Suid-Afrika se kapitaalkoste vir nywerheidsfinansiering van die hoogste – sowat 5%.
IPAP2 sal ook ’n brug moet bou na werkskepping, want selfs toe die ekonomie teen byna 6% gegroei het, is nuwe poste nie teen dieselfde tempo geskep nie.
Die plan vereis van die NOK en ander ontwikkelingsfinansierders om meer konsessie-finansiering toe te staan.
Dit behels staatsfinansiering aan private maatskappye om openbare projekte te bou, soos die Gautrein.
Groot staatsaankope by plaaslike vervaardigers moet keer dat die handelsbalanstekort te hoog raak. Volgens Davies vind aankope tans op ’n ad hoc-grondslag plaas.
IPAP2 wil hê een aankopekontrak moet byvoorbeeld in langtermynfases ontwikkel word sodat dit verskaffers dwing om beleggings in plaaslike vervaar- diging te doen en nie sommer in te voer of fabrieke te sluit as toerusting oud raak nie.
Die plan maak voorsiening vir die skep van tot 10 langtermynverskaffingskontrakte as ’n beginpunt. Die eerste een sal spoorwegtoerusting wees.
Anders as regeringsbeleid in die verlede moet die tariefbeleid nou ingespan word om plaaslike sektore wat baie werk kan verskaf aan te spoor.
Van die kernfokusgebiede is metaalvervaardiging en die vervoersektor, veral in die vervaardiging van busse en konstruksievragmotors.
Die Mededingingskommissie moet egter ondersoek begin instel na veral die staal- en metaalbedryf, chemikalieë en by sement waar pryse van die hoogste ter wêreld is.
“Ons gaan voortdurende druk op die kommissie plaas om dít te doen.”